**Am fost născuți**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am fost născuți cu dragostea în fire,

privirea-atât de blândă și curată,

de multe ori cu-o lacrimă uscată,

din zbuciumul ce caută iubire.

Am fost născuți să împărțim iubirea,

prin noi, prin vremi și prin durere,

de am căzut să ne luăm putere

și cerului să-i îndreptăm privirea.

Am fost născuți ca să luptăm în viață,

doar cu moartea nu-nvățăm să ne tocmim,

fericirea cu un zâmbet s-o primim

și lacrima s-o ștergem de pe față.

Am fost născuți să nu uităm de casă,

cu dorul făr de-astâmpăr iar ne cheamă,

cuvântul cel mai scump, rămâne mamă,

acolo unde pâinea stă pe masă.

Am fost născuți ca să murim odată,

destinul hotărește tot misterul,

când brațele-și deschide iarăși cerul

doar tărâna e singura ce-așteaptă.